ДЗЯРЖАЎНАЯ ЎСТАНОВА АДУКАЦЫІ

“СІВІЦКІ НАВУЧАЛЬНА-ПЕДАГАГІЧНЫ КОМПЛЕКС

ДЗІЦЯЧЫ САД – БАЗАВАЯ ШКОЛА”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ PLISKERS-КОДЫ ЯК СРОДАК ФАРМІРАВАННЯ МОЎНАЙ КАМПЕТЭНЦЫІ НАВУЧЭНЦАЎ ПРЫ ВЫКЛАДАННІ

БЕЛАРУСКАЙ МОВЫ Ў 7 – 9 КЛАСАХ”

Бібік Галіна Іосіфаўна,

настаўнік беларускай мовы і літаратуры

І кваліфікацыйнай катэгорыі

**1. Інфармацыйны блок**

**1.1. Назва тэмы вопыту**

“Plickers-коды як сродак фарміравання моўнай кампетэнцыі навучэнцаў пры выкладанні беларускай мовы ў 7 – 9 класах”

**1.2. Актуальнасць вопыту**

Так склалася, што беларускае маўленне абмежавана функцыянуе ў грамадстве. Атрымліваецца, што моўнае асяроддзе, у якім дамінуе беларуская мова, захоўваецца толькі на ўроках. Таму фарміраванне моўных, маўленчых і камунікатыўных уменняў у працэсе навучання становіцца першачарговай задачай настаўнікаў беларускай мовы і літаратуры, бо кожны ўрок павінен садзейнічаць актывізацыі ўнутранай матывацыі ў развіцці пазнавальнай цікавасці і актыўнасці.

Фарміраванне моўнай кампетэнцыі навучэнцаў – адна з найважнейшых задач на сучасным этапе навучання. На практыцы я пераканалася, што вучням цяжка даецца засваенне заканамернасцей і правіл функцыянавання моўных сродкаў, цяжка выказаць сваю думку, рабіць вывады і г.д. Таму абагульненне вопыту з’яўляецца спробай адказаць на пытанне, як навучыць сённяшніх школьнікаў эфектыўным зносінам менавіта на беларускай мове.

 Для падтрымкі і развіцця цікавасці да прадмета беларускай мовы і літаратуры трэба пастаянна ствараць атмасферу навізны на ўроку, прычым не толькі ў змесце матэрыялу, але і ў выкарыстанні разнастайных эфектыўных метадаў арганізацыі навучання. Правільна выбраныя метады і прыёмы навучання дапамагаюць настаўніку знайсці тую магчымую меру ўключанасці вучняў у вучэбную дзейнасць, якая будзе рабіць навучанне цікавым.

Адным з важных сродкаў павышэння якасці і эфектыўнасці педагагічнага працэсу ў сістэме агульнай сярэдняй адукацыі з’яўляецца прымяненне на ўроках інавацыйных педагагічных тэхналогій.

Да ліку такіх тэхналогій адносіцца новая інтэрактыўная тэхналогія Plickers або плікерс-апытанне.

 **1.3. Мэта вопыту** – стварэнне ўмоў для фарміравання моўнай кампетэнцыі навучэнцаў на ўроках беларускай мовы ў 7 – 9 класах праз выкарыстанне plickers-кодаў на розных этапах урока.

 **1.4. Задачы вопыту:**

* выявіць узровень развіцця моўнай кампетэнцыі навучэнцаў;
* распрацаваць і прадставіць практычны матэрыял па тэме, які дазволіць навучэнцам авалодаць асноўнымі відамі моўнай дзейнасці;
* прааналізаваць эфектыўнасць выкарыстання plickers-кодаў на ўроках беларускай мовы для фарміравання моўнай кампетэнцыі навучэнцаў.

**1.5. Працягласць работы над вопытам** складаецца з наступных этапаў:

1. Пачатковы этап – вызначэнне праблемы, складанне плана работы праца з літаратурай па тэме, (2017/2018 навучальны год);

2. Этап практычнай рэалізацыі вопыту – прымяненне атрыманага вопыту на практыцы (2018/2019 навучальны год);

3. Этап абагульнення вопыту – удасканаленне педагагічнай дзейнасці, распаўсюджванне вопыту работы (2019/2020 навучальны год).

**2. Апісанне тэхналогіі вопыту**

**2.1. Вядучая ідэя вопыту**

Выкарыстанне plickers-кодаў на розных этапах урокаў будзе садзейнічаць развіццю моўнай кампетэнцыі навучэнцаў на ўроках беларускай мовы.

**2.2. Тэарэтычная база вопыту**

Кампетэнтнасна арыентаванае навучанне беларускай мове і літаратуры разглядалася М.І. Запрудскім, М. Г. Яленскім, І. М. Саматыя, Н.П. Дзёмінай і інш. Аднак, праблема фарміравання моўных, маўленчых і камунікатыўных кампетэнцый застаецца актуальнай, бо камунікатыўныя ўменні займаюць асноўнае месца ў сукупнасці ўсіх уменняў асобы.

Для вызначэння сутнасці моўнай кампетэнцыі існуюць розныя меркаванні. Паводле Н.П. Дзёмінай, “моўная кампетэнцыя – гэта валоданне ведамі пра сістэму мовы, пра правілы функцыянавання адзінак мовы ў маўленні і здольнасць з дапамогай гэтай сістэмы разумець чужыя думкі і выяўляць уласныя меркаванні ў вуснай і пісьмовай формах” [4, с. 5].

**2.3. Апісанне сутнасці вопыту**

Я, як і, напэўна, кожны настаўнік імкнуся зрабіць свае ўрокі не толькі карыснымі, але і цікавымі для вучняў. Асабліва радуе, калі вучні адносяцца да беларускай мовы не толькі як да навучальнага прадмета, які патрэбна вывучаць у школе, а калі беларуская мова сапраўды становіцца роднай, неабходнай. Але як дасягнуць таго, каб вучні, дзякуючы ўрокам, не толькі атрымлівалі веды, а паступова станавіліся носьбітамі мовы, і яна стала для іх сродкам зносін?

Вучні змогуць авалодаць маўленча-камунікатыўнымі ўменнямі толькі тады, калі ў іх будзуць дастаткова сфармірованы моўныя навыкі.

Перад пачаткам работы вельмі важна вызначыць узровень стартавых пазіцый моўных кампетэнцый вучняў, матывацыйную падрыхтаванасць дададзенага віду дзейнасці. Для гэтага ў пачатку навучальнага года праводжу дыягнастычны дыктант і тэст на паўтарэнне вывучанага матэрыялу за папярэдні клас, які паказвае ўзровень пісьменнасці вучняў. Гэта дае магчымасць выявіць ўзровень валодання школьнікамі раней вывучаным матэрыялам.

За крытэрыі сфарміраванасці моўных кампетэнцый навучэнцаў я бяру ўзроўні сфарміраванасці лексічных, марфалагічных і сінтаксічных уменяў вучняў (валоданне моўнымі паняццямі (часціна мовы, марфема, словазлучэнне, сказ, арфаграма, пунктаграма, функцыянальны стыль, тэкст і інш.), моўнымі ўменнямі па выяўленні значэння, формы выражэння і функцыі моўных з’яў, заканамернасцямі ўзаемадзеяння моўных адзінак у слове, сказе, тэксце, правіламі іх функцыянавання ў маўленні).

Паколькі ўрок з’яўляецца асновай зместу дзейнасці настаўніка, прапаную сістэму работы па фарміраванні моўных кампетэнцый вучняў праз выкарыстанне plickers-кодаў.

Plickers або плікерс-апытанне дазваляе правесці франтальнае апытанне навучэнцаў ўсяго за некалькі хвілін, пры гэтым дадзеная тэхналогія дазваляе імгненна ацаніць адказы ўсяго класа і спрасціць збор статыстыкі. Plickers – гэта дадатак, які працуе па вельмі простай тэхналогіі. Камерай смартфона я сканірую паднятыя навучэнцамі карткі з QR-кодамі. Тэставанне маментальна выяўляе правільныя і няправільныя адказы кожнага навучэнца і онлайн адлюстроўвае статыстыку адказаў.

**Як я выкарыстоўваю PLICKERS.**

1. Франтальнае апытанне ў пачатку ўрока па тэме папярэдняга ўрока або ўрокаў.

Мэта – зразумець, што засвоілі дакладна, а што трэба паўтарыць.

Звычайна ў тэст уключаю да дзесяці пытанняў з чатырма варыянтамі адказу: 5-6 пытанняў непасрэдна па тэме мінулага ўрока, 2 пытанні на паўтарэнне правіл арфаграфіі, 1 пытанне – па лексіцы, 1 – сінтаксіс. Пытанні па мінулай тэме чаргую з пытаннямі на паўтарэнне раней вывучанага матэрыялу. (

Гэта дазваляе не толькі выявіць узровень засваення папярэдняга матэрыялу, але і актуалізаваць раней набытыя веды.

Для прыуладу – тэст для plickerc па тэме “Прыназоўнік”
1.Адзначце правільнае сцверджанне. Прыназоўнік – гэта…
А) службовая часціна мовы, якая служыць для сувязі частак складанага сказа;
Б) службовая часціна мовы, якая выражае залежнасць назоўніка, лічэбніка, займенніка ва ўскосным склоне ад іншых слоў у словазлучэнні і сказе.
2.Адзначце словы, у якіх на месцы пропуску трэба пісаць літару а:

А) шч..бятаць;

Б) ж..мчуг;

В) р..сора;

Г) ц..рыманіял;
3.Адзначце памылковае сцверджанне.
А) пайсці па грыбы (мэтавае значэнне)
Б) сачыць за працай (азначальнае значэнне)
В) ісці з лесу (часавае значэнне)
Г) пачырванець ад сораму (прычыннае значэнне)
4.Адзначце вытворны прыназоўнік.

А) на
Б) міма
В) пры
Г) над
5.Адзначце, у якім сказе прыназоўнік уваходзіць у склад акалічнасці.
А) Горад вырас за год амаль удвая.
Б) Да цябе іду я зараз.
В) Вечар павінен быў пачпацца а палове шостай.
Г) “Добра ў лузе ў час сенакосу”, - прызнаўся Янка.

6. Адзначце сказы, у якіх на месцы пропуску трэба ставіць коску:

А) Хутка сонца аблашчыць раку\_ і росную траву

Б) Па люстранай паверхні возера чэрцяць кругі стракатыя\_ свойскія качкі.

В) Хваляцца не травою\_ а сенам.

Г) Паэтам сваёй справы павінен быць інжынер і каваль, матэматык і гісторык, географ\_ ды філолаг.

7.Адзначце сказы, у якіх памылкова ўжыты прыназоўнікі.
А) Адлятаюць ад нас жураўлі з лістападам, з сухімі вятрамі.
Б) У ўзросце сямі год Віця пайшоў у школу.
В) Па ваду да крыніцы ты ідзеш цераз луг, што ў кветкі прыбраны.
Г) Празвінеў званок, і дзеці гурбой высыпалі з школы.
8. Літару ў трэба ўставіць у слова:

А) жыв..ць

Б) алата..

В) вышы..ка

Г) пач..ла

9.Адзначце, дзе пры перакладзе зроблена памылка.
А) пойти за хлебом – пайсці па хлеб
Б) думать о ней – думаць аб ёй
В) закон о языках – закон аб мовах
Г) болеть гриппом – захварэць грыпам

10. Якое значэнне мае фразеалагізм «адвесці душу»

А) адпачыць

Б) падзяліцца сваімі перажываннямі

В) супакоіцца

Г) пакараць

2. Франтальнае апытанне ў канцы ўрока

Мэта – зразумець, што дзеці засвоілі за ўрок, а што не.

Тэст складаецца з 4-5 пытанняў непасрэдна па тэме ўрока. Дазваляе ацаніць узровень набытых на ўроку ведаў, а таксама правесці дыферэнцыяцыю дамашняга задання. Напрыклад, тэст-заданне для plickers па тэме “Асабовыя і безасабовыя, пераходныя і непераходныя, зваротныя і незваротныя дзеясловы

1. У якой форме ўжываецца назоўнік пры пераходных дзеясловах?

А) у форме Вінавальнага склону без прыназоўніка,

Б) у форме Творнага склону з прыназоўнікам,

В) у форме Роднага склону без прыназоўніка,

Г) у форме любога склону.

2. Адзнач незваротны дзеяслоў.

А) глядзець,

Б) глядзецца;

В) гляджуся,

Г) углядацца;

3. Адзначце дзеяслоў, які з НЕ пішыцца разам:

А) (не)навідзець;

Б) (не)чыталі;

В) (не)выканаць;

Г) (не)думаецца.

4. Адзначце сказ, у якім ёсць асабовы дзеяслоў:

1) На вуліцы падмарозіла;

2) Маці сёння не спіць;

3) Маці сёння не спіцца;

4) Ад восені вее спакоем і невыказнай радасцю

3. A / B-тэставанне падачы матэрыялу.

Мэта – высветліць, наколькі поўна дзеці запомнілі тое ці іншае правіла. Заданні ўключаюць у сябе два варыянты адказу на пытанне – так ці не. Як варыянт пытання даецца поўнае (правільнае) азначэнне таго ці іншага моўнага паняцця і тое ж азначэнне з некаторымі недакладнасцямі ці невялікімі памылкамі. Дадзеныя тэсты выкарыстоўваю часцей як бягучы кантроль на этапе тлумачэння новага матэрыялу.

 Plickers-тэст тыпы сказаў паводле мэты выказвання. Выкарыстаем для гэтага. У вас будуць два варыянты адказаў – так ці не.

 Апавядальныя – гэта сказы, у якіх выражаецца загад, парада, пажаданне, запрашэнне, заклік, просьба.

 А) так

 В) не

 Пытальныя – гэта сказы, якія заключаюць у сабе пытанне.

 А) так

 В) не

Пабуджальныя – гэта сказы, у якіх паведамляецца пра факты рэчаіснасці, з’явы, паняцці, падзеі, наяўнасць або адсутнасць чаго-небудзь.

А) так

В) не

Не з дзеясловамі заўсёды пішацца асобна

А) так

В) не

Варта адзначыць, што паколькі ў любым наборы кожная plickers-картка ўнікальная і мае свой уласны парадкавы нумар, гэта дазваляе мне, напрыклад, выдаць картку канкрэтнаму вучню і адсочваць пры неабходнасці яго поспехі, зрабіўшы апытанне персаніфікаваным. Часам карткі раздаю выпадковым чынам.

 Так як вынікі рlickers-апытанняў захоўваюцца ў базе дадзеных і даступныя як наўпрост у мабільным дадатку, так і на сайце для імгненнага або адкладзенага аналізу, гэта дазваляе мне не толькі адразу ацаніць веды вучняў, але і прааналізаваць іх поспехі па вывучэнні пэўнай тэмы, раздзелу і ўсяго навучальнага года цалкам.

Акрамя таго, я выкарыстоўваю рlickers не толькі для кантролю за ўзроўнем ведаў вучняў, але і за іх эмацыянальным станам на ўроку.

Падчас выканання важных заданняў, напісання кантрольнага пераказу, правядзенні тэматычнага ці выніковага кантролю часта праводжу ацэнку дзеянняў вучняў:

a - усё выдатна, дапамога не патрэбна,

b - усё добра, проста іду ў сваім тэмпе,

c - цяжка, патрэбна дапамога,

d - усё дрэнна, нічога не разумею.

На картках вельмі складана ўбачыць літары, так што вучням лягчэй паказаць мне, што нешта ідзе не так, і ніхто акрамя іх і мяне не даведаецца, што паўсталі цяжкасці.

Хачу адзначыць, што выкарыстанне рlickers на ўроку дазваляе мне як настаўніку спрасціць сабе жыццё і палепшыць зваротную сувязь паміж сабой і класам. Некаторыя мае калегі не бачаць вялікай розніцы ў выкарыстанні рlickers і тэстаў “на папяровым носьбіце”. Так, рlickers – гэта таксама тэст. Розніца толькі ў тым, што правяраць яго настаўніку не даводзіцца.

Для дзяцей гэты дадатак – свайго роду гульня, якая дазваляе трохі адысці ад звычайных урокаў і ў гульнявой форме адказваць на пытанні. Больш таго, калі мае вучні ў 7 класе толькі выконваюлі прапанаваныя мной рlickers-заданні, то ўжо напрыканцы 8 і ў 9 класе актыўна ўдзельнічалі непасрэдна ў стварэнні такіх заданняў. Гэта даказвае мэтазгоднасць і эфектыўнасць выкарыстання рlickers: для таго, каб падрыхтаваць тэст-заданне для рlickers, трэба мець трывалыя веды, па крайняй меры, па вывучаемай тэме.

Самае галоўнае, што рlickers – гэта вельмі простая тэхналогія, якая не патрабуе практычна нічога, і якую любы настаўнік можа пачаць прымяняць у любы момант. Таксама ў дадатку з'явіўся шэраг выдатных новаўвядзенняў:

з'явіліся папкі для групоўкі пытанняў;

з'явілася магчымасць дадаваць карцінку да пытанняў;

рэалізавана функцыянальнасць чаргі.

Падводзячы вынік праведзенай работы, можна зрабіць наступныя высновы. Выкарыстанне тэхналогіі Plickers дазваляе эканоміць час пры правядзенні апытання, уяўляе сабой разнавіднасць гульнявой формы, дапамагае палепшыць зваротную сувязь паміж настаўнікам і вучнямі, выклікае непадробленую цікавасць у навучэнцаў, дазваляе імгненна ацаніць адказы ўсіх навучэнцаў у класе, уяўляе сабой новую інфармацыйна-камунікацыйную форму навучання, не патрабуе асаблівых выдаткаў і спецыяльнай тэхнікі, пры гэтым з'яўляецца максімальна наглядным сродкам навучання, садзейнічае пастаяннаму развіццю моўных уменняў і навыкаў навучэнцаў.

Прымяненне вышэйназванага сродку дапамагае навучэнцам выказваць свае думкі як у вуснай (напрыклад, абмеркаванне заданняў для plickers), так і ў пісьмовай форме (непасрэдна стварэнне тэстаў), развівае аналітычныя і творчыя здольнасці, садзейнічае фарміраванню інтэлектуальнай, асобы, здольнай да існавання і маўлення ў любым культурным асяроддзі.

**2.4. Выніковасць і эфектыўнасць вопыту**

Апісаныя мною спосабы выкарыстання рlickers як сродка фарміравання моўнай кампетэнцыі паспрыялі павышэнню ўзроўняў лексічных, марфалагічных і сінтаксічных уменняў навучэнцаў, культуры маўлення вучняў, развіццю ўмення арыентавацца ў маўленчай сітуацыі, якасна ўспрымаць і апрацоўваць інфармацыю, ствараць тэставыя заданні розных тыпаў у залежнасці ад мэты і ўмоў зносін.

Вынікі дзейнасці паказваюць, што выкарыстанне прапанаванай мной формы работы на ўроках беларускай мовы садзейнічае павышэнню ўзроўню пазнавальнай актыўнасці вучняў, матывацыі да навучання, што ў сваю чаргу аказвае істотны ўплыў на якасць ведаў па прадмеце..

Распрацаваная сістэма работы дазволіла павялічыць паказчык навучанасці

|  |  |  |  |  |  |
| --- | --- | --- | --- | --- | --- |
|  | Адамовіч Арцём | Адамовіч Вадзім | Бібік Вадзім | Прахарэнка Вікторыя | Сцяпко Наталля |
| Бал за 2017/2018навуч.год  | 4 | 8 | 4 | 4 | 6 |
| Узровень | здав. | Сярэдні | здав. | здав. | дастатковы |
| Бал за 2019/2020навуч.год | 5 | 9 | 6 | 6 | 7 |
| Узровень | здав. | высокі | сярэдні | дастатковы  | сярэдні |

**3. Заключэнне. Перспектывы развіцця вопыту**

Такім чынам, назіраючы за сваімі вучнямі, я прыйшла да высновы, што праца з рlickers на ўроках беларускай мовы – адзін з эфектыўных дапаможнікаў у вырашэнні пытання па фарміраванні моўнай кампетэнцыі.

Вопыт абагульнены на ўзроўні ўстановы адукацыі. Падыходзіць для выкарыстання як настаўнікаў беларускай мовы, так і настаўнікаў іншых прадметаў. Вопыт быў прадстаўлены на школьным метадычным аб’яднанні настаўнікаў-прадметнікаў, педагагічным савеце.

Распрацаваная сістэма работы па фарміраванні моўнай кампетэнцыі мае перспектыву развіцця. Буду і далей працягваць рэалізацыю дадзенага вопыту, імкнуцца да сістэматызацыі практычнага матэрыялу.

**Спіс выкарыстаных крыніц**

1. Жуковіч, М.В. Сучасныя адукацыйныя тэхналогіі на ўроках беларускай мовы і літаратуры / М. В. Жуковіч // Мінск: Аверсэв, 2015.

2. Запрудский, Н. И. Современные школьные технологии. – 3/ Н.И. Запрудский // Минск: Сэр-Вит, 2017.

 3. Мартынкевіч, С. В. Развіццё камунікатыўнай кампетэнцыі школьнікаў пры вывучэнні беларускай мовы (5 – 6 класы) / С. В. Мартынкевіч // Мінск: Выд. цэнтр БДУ, 2010. – 102 с.

4. Рэалізацыя кампетэнтнаснага падыходу ў навучанні беларускай мове і літаратуры / склад. : Н. П. Дзёміна, Т. П. Гуліцкая, Р. П. Ільіна // Мінск : Мін. абл. ін-т развіцця адукацыі, 2017. – 76 с.